b"\n_START_ARTICLE_\nThorvald Hagedorn-Olsen\n_START_SECTION_\nUddannelse\n_START_PARAGRAPH_\nHagedorn-Olsen startede som malersvend i Svendborg og gik p\xc3\xa5 Teknisk Skole, K\xc3\xb8benhavn under Thorsen fra 1923 til 1924. Derefter var han i l\xc3\xa6re hos Othon Friesz i Paris fra 1924 til 1925. Efter sin hjemkomt studerede han p\xc3\xa5 Det Kongelige Danske Kunstakademi fra 1926 til 1929 under blandt andre Sigurd Wandel og Ejnar Nielsen. Han modtog Carl Jul. Petersens Legat 1926, underst\xc3\xb8ttelse fra Den Raben-Levetzauske Fond 1931, Eibesch\xc3\xbctz' Pr\xc3\xa6mie 1932, Carlsons Pr\xc3\xa6mie 1933, Carlsons Legat 1934-35 og 1936 samt Den Neuhausenske Pr\xc3\xa6mie 1935.\n_START_SECTION_\nPersonlig baggrund\n_START_PARAGRAPH_\nHagedorn-Olsen boede i mange \xc3\xa5r i Marb\xc3\xa6k ved Roskilde Fjord hvorfra han hentede motiver og inspiration til sine landskabsbilleder. Han samarbejdede ved flere lejligheder med sin s\xc3\xb8n, keramikeren Jeppe Hagedorn-Olsen (f\xc3\xb8dt 1929). Han havde ogs\xc3\xa5 en datter Bodil, der var kunstner og mor til Thomas Eje. Hagedorn-Olsen fik gennem mange \xc3\xa5r produceret og leveret rammer til sine billeder fra sin gode ven rammefabrikant B\xc3\xb8rge Christian Jeppesen. I 1936 deltog Hagedorn-Olsen i kunst konkurrencen i de olympiske lege i Berlin."